CELEX: 32020R2115
Language: el
Date: 2020-12-16 00:00:00
Title: Κατ’ εξουσιοδότηση κανονισμός (ΕΕ) 2020/2115 της Επιτροπής της 16ης Δεκεμβρίου 2020 για την τροποποίηση του κανονισμού (ΕΚ) αριθ. 1008/2008 του Ευρωπαϊκού Κοινοβουλίου και του Συμβουλίου όσον αφορά την προσωρινή παράταση των έκτακτων μέτρων για την αντιμετώπιση των συνεπειών της πανδημίας COVID-19 σχετικά με τις άδειες εκμετάλλευσης (Κείμενο που παρουσιάζει ενδιαφέρον για τον ΕΟΧ)

17.12.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 426/4
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2020/2115 ΤΗΣ ΕΠΙΤΡΟΠΗΣ
         της 16ης Δεκεμβρίου 2020
         για την τροποποίηση του κανονισμού (ΕΚ) αριθ. 1008/2008 του Ευρωπαϊκού Κοινοβουλίου και του Συμβουλίου όσον αφορά την προσωρινή παράταση των έκτακτων μέτρων για την αντιμετώπιση των συνεπειών της πανδημίας COVID-19 σχετικά με τις άδειες εκμετάλλευσης
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 1008/2008 του Ευρωπαϊκού Κοινοβουλίου και του Συμβουλίου, της 24ης Σεπτεμβρίου 2008, σχετικά με κοινούς κανόνες εκμετάλλευσης των αεροπορικών γραμμών στην Κοινότητα (1), και ιδίως το άρθρο 9 παράγραφος 1β,
         Εκτιμώντας τα ακόλουθα:
         
                     (1)
                  
                  
                     Η πανδημία COVID-19 οδήγησε σε απότομη μείωση της εναέριας κυκλοφορίας, λόγω της σημαντικής πτώσης της ζήτησης και των άμεσων μέτρων που έλαβαν τα κράτη μέλη και οι τρίτες χώρες για να την περιορίσουν.
                  
               
                     (2)
                  
                  
                     Οι περιστάσεις αυτές εκφεύγουν του ελέγχου των αερομεταφορέων και οι επακόλουθες, οικειοθελείς ή υποχρεωτικές, ματαιώσεις αεροπορικών δρομολογίων από τους αερομεταφορείς αποτελούν αναγκαία αντίδραση στις εν λόγω περιστάσεις.
                  
               
                     (3)
                  
                  
                     Οι ενωσιακοί αερομεταφορείς εξακολουθούν να αντιμετωπίζουν προβλήματα ρευστότητας που θα μπορούσαν να προκαλέσουν, σύμφωνα με το άρθρο 9 παράγραφος 1 του κανονισμού (ΕΚ) αριθ. 1008/2008, την αναστολή ή την ανάκληση της άδειας εκμετάλλευσής τους, ή την αντικατάσταση της άδειας αυτής με προσωρινή άδεια, χωρίς να υπάρχει διαρθρωτική οικονομική ανάγκη. Η χορήγηση προσωρινής άδειας θα μπορούσε να στείλει αρνητικό μήνυμα στην αγορά σχετικά με την ικανότητα επιβίωσης ενός αερομεταφορέα, το οποίο με τη σειρά του θα επιδείνωνε τυχόν προσωρινά οικονομικά προβλήματα.
                  
               
                     (4)
                  
                  
                     Ο κανονισμός (ΕΕ) 2020/696 του Ευρωπαϊκού Κοινοβουλίου και του Συμβουλίου (2) επέτρεψε στις αρμόδιες αρχές αδειοδότησης των κρατών μελών να μην ανακαλέσουν ή να μην αναστείλουν την άδεια εκμετάλλευσης από την 1η Μαρτίου 2020 έως την 31η Δεκεμβρίου 2020 αν η αξιολόγηση της χρηματοοικονομικής απόδοσης πραγματοποιήθηκε κατά την εν λόγω περίοδο και υπό την προϋπόθεση ότι δεν διακυβευόταν η ασφάλεια και ότι υπήρχε ρεαλιστική προοπτική ικανοποιητικής χρηματοοικονομικής ανασυγκρότησης εντός των επόμενων 12 μηνών. Ο κανονισμός (ΕΕ) 2020/696 ανέθεσε επίσης στην Επιτροπή κατ’ εξουσιοδότηση αρμοδιότητες για την παράταση της περιόδου από την 1η Μαρτίου 2020 έως την 31η Δεκεμβρίου 2020, η οποία αναφέρεται στο άρθρο 9 παράγραφος 1α.
                  
               
                     (5)
                  
                  
                     Σύμφωνα με το άρθρο 9 παράγραφος 1γ του κανονισμού (ΕΚ) αριθ. 1008/2008, η Επιτροπή υπέβαλε συνοπτική έκθεση στο Ευρωπαϊκό Κοινοβούλιο και στο Συμβούλιο στις 13 Νοεμβρίου 2020.
                  
               
                     (6)
                  
                  
                     Η συνοπτική έκθεση της Επιτροπής επισημαίνει ότι, παρά τη σταδιακή αύξηση από τον Απρίλιο έως τον Αύγουστο του 2020, η μείωση των επιπέδων της εναέριας κυκλοφορίας εξακολουθούσε να είναι σημαντική τον Σεπτέμβριο του 2020, σε σύγκριση με την αντίστοιχη περίοδο το 2019. Σύμφωνα με στοιχεία του Eurocontrol, στις 25 Νοεμβρίου 2020 η εναέρια κυκλοφορία ήταν κατά 63 % χαμηλότερη σε σύγκριση με την εναέρια κυκλοφορία στις 25 Νοεμβρίου 2019.
                  
               
                     (7)
                  
                  
                     Μολονότι είναι δύσκολο να προβλεφθεί με ακρίβεια η πορεία ανάκαμψης των επιπέδων της εναέριας κυκλοφορίας, αναμένεται εύλογα ότι η κατάσταση αυτή θα συνεχιστεί στο προσεχές μέλλον και θα εξακολουθήσει να υφίσταται έως τον Δεκέμβριο του 2021. Με βάση τις τελευταίες προβλέψεις του Eurocontrol για την εναέρια κυκλοφορία, που πραγματοποιήθηκαν τον Σεπτέμβριο του 2020, αναμένεται ότι τον Φεβρουάριο του 2021 η εναέρια κυκλοφορία θα είναι κατά 50 % χαμηλότερη σε σύγκριση με τον Φεβρουάριο του 2020 (με βάση την παραδοχή μη συντονισμένης προσέγγισης μεταξύ των κρατών μελών όσον αφορά την εφαρμογή επιχειρησιακών διαδικασιών και την άρση των εθνικών περιορισμών). Σύμφωνα με τα στοιχεία του Παγκόσμιου Οργανισμού Υγείας, ο εβδομαδιαίος αριθμός των καταγεγραμμένων κρουσμάτων COVID-19 στην Ευρώπη ανήλθε σε 1,77 εκατομμύρια στις 22 Νοεμβρίου 2020 (44 % των παγκόσμιων νέων κρουσμάτων), υπερβαίνοντας σημαντικά τον αριθμό των κρουσμάτων την άνοιξη του 2020. Σύμφωνα με τα στοιχεία του Ευρωπαϊκού Κέντρου Πρόληψης και Ελέγχου Νόσων, το 14ήμερο ποσοστό ανακοίνωσης κρουσμάτων για τον Ευρωπαϊκό Οικονομικό Χώρο και το Ηνωμένο Βασίλειο αυξάνεται σταθερά από το καλοκαίρι του 2020. Σύμφωνα με την εβδομαδιαία έκθεση επιτήρησης της 22ας Νοεμβρίου 2020, το εν λόγω ποσοστό είχε ανέλθει σε 549 (εύρος τιμών σε επίπεδο χώρας: 58–1 186) ανά 100 000 άτομα.
                  
               
                     (8)
                  
                  
                     Είναι εύλογο να θεωρηθεί ότι η παρατεταμένη μείωση του επιπέδου της εναέριας κυκλοφορίας οφείλεται στις επιπτώσεις της πανδημίας COVID-19. Βάσει των διαθέσιμων δεδομένων σχετικά με την εμπιστοσύνη των καταναλωτών στον απόηχο της COVID-19, ενώ τον Απρίλιο του 2020 περίπου 60 % των απαντησάντων δήλωσαν ότι ήταν πιθανό να αρχίσουν ξανά τα αεροπορικά ταξίδια λίγους μήνες μετά την υποχώρηση της πανδημίας, το ποσοστό αυτό μειώθηκε σε 45 % τον Ιούνιο του 2020. Επομένως, τα διαθέσιμα στοιχεία καταδεικνύουν σαφή σύνδεση μεταξύ της πανδημίας COVID-19 και της καταναλωτικής ζήτησης για εναέρια κυκλοφορία και δεν έχει υπάρξει άλλο γεγονός που θα μπορούσε να εξηγεί τη μείωση της ζήτησης για αεροπορικές μεταφορές.
                  
               
                     (9)
                  
                  
                     Η συνοπτική έκθεση της Επιτροπής καταδεικνύει ότι οι εθνικοί και μη συντονισμένοι περιορισμοί, οι απαιτήσεις καραντίνας και τα μέτρα υποβολής σε διαγνωστικό έλεγχο, που επιβάλλονται από τα κράτη μέλη για την αντιμετώπιση των νέων κρουσμάτων COVID-19 στην Ευρώπη από τα μέσα Αυγούστου και συχνά ανακοινώνονται την τελευταία στιγμή, υπονομεύουν επίσης την εμπιστοσύνη των καταναλωτών και οδηγούν σε χαμηλότερη ζήτηση για εναέρια κυκλοφορία.
                  
               
                     (10)
                  
                  
                     Υπό το πρίσμα του εξαιρετικά χαμηλού επιπέδου κρατήσεων πτήσεων, των προαναφερόμενων επιδημιολογικών προβλέψεων και των προβλέψεων εναέριας κυκλοφορίας, καθώς και του αβέβαιου και απρόβλεπτου χαρακτήρα των εθνικών μέτρων που αποσκοπούν στην ανάσχεση της πανδημίας COVID-19, είναι εύλογο να αναμένεται ότι τα χαμηλά επίπεδα εναέριας κυκλοφορίας και επιβατικής ζήτησης που αποτελούν συνέπεια της πανδημίας COVID-19 θα συνεχιστούν καθ’ όλη τη διάρκεια του 2021. Δεν αναμένεται επιστροφή στα επίπεδα κυκλοφορίας προ της νόσου COVID-19 για αρκετά έτη. Ωστόσο, στο παρόν στάδιο είναι ακόμη πολύ νωρίς για να εξαχθούν συμπεράσματα σχετικά με το αν θα εξακολουθήσουν να σημειώνονται τόσο σημαντικές μειώσεις της μεταφορικής ικανότητας μετά το 2021.
                  
               
                     (11)
                  
                  
                     Η ύπαρξη τόσο χαμηλών επιπέδων εναέριας κυκλοφορίας και επιβατικής ζήτησης θα μπορούσε να προκαλέσει συνεχή προβλήματα ρευστότητας στους ενωσιακούς αερομεταφορείς κατά την περίοδο από τις 31 Δεκεμβρίου 2020 έως την 31η Δεκεμβρίου 2021, τα οποία θα μπορούσαν να οδηγήσουν στην αναστολή ή την ανάκληση των οικείων αδειών εκμετάλλευσης ή στην αντικατάσταση των αδειών αυτών με προσωρινή άδεια, χωρίς να υπάρχει διαρθρωτική οικονομική ανάγκη.
                  
               
                     (12)
                  
                  
                     Επομένως, είναι σκόπιμο, υπό την προϋπόθεση ότι δεν διακυβεύεται η ασφάλεια και ότι υπάρχει ρεαλιστική προοπτική ικανοποιητικής χρηματοοικονομικής ανασυγκρότησης εντός 12 μηνών, να επιτρέπεται στις αρμόδιες αρχές αδειοδότησης να μην αναστέλλουν ή να μην ανακαλούν την άδεια εκμετάλλευσης με βάση τις αξιολογήσεις χρηματοοικονομικής απόδοσης που πραγματοποιούνται κατά την παρατεινόμενη περίοδο από την 1η Μαρτίου 2020 έως την 31η Δεκεμβρίου 2021. Στο τέλος της περιόδου αυτής, ο ενωσιακός αερομεταφορέας θα πρέπει να υπόκειται στη διαδικασία που προβλέπεται στο άρθρο 9 παράγραφος 1 του κανονισμού (ΕΚ) αριθ. 1008/2008.
                  
               
                     (13)
                  
                  
                     Για να αποφευχθεί η ανασφάλεια δικαίου, ιδίως για τις αρχές αδειοδότησης και τους αερομεταφορείς, ο παρών κανονισμός θα πρέπει να εκδοθεί με τη διαδικασία επείγοντος που περιγράφεται στο άρθρο 25β του κανονισμού (ΕΚ) αριθ. 1008/2008 και θα πρέπει να αρχίσει να ισχύει επειγόντως την επομένη της δημοσίευσής του στην Επίσημη Εφημερίδα της Ευρωπαϊκής Ένωσης,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Στο άρθρο 9 του κανονισμού (ΕΚ) αριθ. 1008/2008, η παράγραφος 1α αντικαθίσταται από το ακόλουθο κείμενο:
            
               
                  «1α.   Με βάση τις αξιολογήσεις που αναφέρονται στην παράγραφο 1, οι οποίες πραγματοποιούνται από την 1η Μαρτίου 2020 έως την 31η Δεκεμβρίου 2021, η αρμόδια αρχή αδειοδότησης μπορεί να αποφασίσει πριν από το τέλος αυτής της περιόδου να μην αναστείλει ή να μην ανακαλέσει την άδεια εκμετάλλευσης του ενωσιακού αερομεταφορέα, υπό την προϋπόθεση ότι δεν διακυβεύεται η ασφάλεια και ότι υπάρχει ρεαλιστική προοπτική ικανοποιητικής χρηματοοικονομικής ανασυγκρότησης εντός των επόμενων 12 μηνών. Επανεξετάζει τις επιδόσεις του εν λόγω ενωσιακού αερομεταφορέα στο τέλος της 12μηνης περιόδου και αποφασίζει αν η άδεια εκμετάλλευσης αναστέλλεται ή ανακαλείται και χορηγείται προσωρινή άδεια βάσει της παραγράφου 1.».
               
            
         
         
            Άρθρο 2
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 16 Δεκεμβρίου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 293 της 31.10.2008, σ. 3.
         
            (2)  Κανονισμός (ΕΕ) 2020/696 του Ευρωπαϊκού Κοινοβουλίου και του Συμβουλίου της 25ης Μαΐου 2020 για την τροποποίηση του κανονισμού (ΕΚ) αριθ. 1008/2008 σχετικά με κοινούς κανόνες εκμετάλλευσης των αεροπορικών γραμμών στην Κοινότητα, λόγω της πανδημίας COVID-19 (ΕΕ L 165 της 27.5.2020, σ. 1).